Petogodišnjica naleta uragana Katrina
Predsednik Obama održao govor na Univerzitetu Zavijer, katoličkoj obrazovnoj ustanovi, koja je teško poplavljena tokom uragana.
Američki predsednik Barak Obamaposetio je Nju Orleans u saveznoj državi Luizijana, kako bi obeležio petu godišnjicu naleta uragana Katrina, moćne oluje koja je poplavila najveći deo grada i razorila čitav region. Obama je izjavio da je u obnovi Nju Orleansa ostvaren "neverovatan" napredak i da je grad koji je mogao da postane "simbol raspadanja" u stvari postao "simbol otpornosti". Američki predsednik takođe se zarekao da će njegova administracija ostati uz građane Nju Orleansa i celog Meksičkog zaliva sve dok posao ne bude završen i šteta koju je nanaela Katrina potpuno sanirana. Katrina je pogodila to područje 29. avgusta 2005, a oluja i poplave, koje je izazvala, odgovorni su za smrt više od 1.800 ljudi i raseljavanje više od milion stanovnika Nju Orleansa i okolnih mesta. Predsednik Obama održaće govor na Univerzitetu Zavijer, katoličkoj obrazovnoj ustanovi, koja je teško poplavljena tokom uragana. Bela kuća je najavila da će predsednik govoriti o napretku postignutom u regionu Meksičkog zaliva od naleta Katrine i onome što je preostalo da se uradi. Države Luizijana i Misisipi najteže su pogođene uraganom Katrina. Osamdeset odsto Nju Orleansa bilo je poplavljeno pošto su zaštitni nasipi popustili. I dok je kriza trajala, neki stanovnici tog grada danima su bili zatočeni na krovovima svojih poplavljenih kuća. Hiljade ljudi potražile su sklonište u sportskoj dvorani „Superdom“, ali su tamo morali da prežive danima sa vrlo ograničenom količinom hrane i vode.